b"\n_START_ARTICLE_\nFranc Poga\xc4\x8dnik - Naval\n_START_SECTION_\n\xc5\xbdivljenje\n_START_PARAGRAPH_\nV svojem \xc4\x8dasu je bil eden najznamenitej\xc5\xa1ih svetovnih opernih tenorjev. Za petje ga je pridobil Anton Nedv\xc4\x9bd, \xc5\xa1e posebej pa se je zanj zavzel dunajski profesor Joseph G\xc3\xa4nsbacher. \xc5\xbde kot \xc5\xa1tudent je Naval sodeloval pri filharmoni\xc4\x8dnih koncertih in ma\xc5\xa1ah v dunajski dvorni kapeli, pa tudi pri prireditvah slovenskih dru\xc5\xa1tev na Dunaju. Leta 1888 je dobil anga\xc5\xbema v Frankfurtu na Majni, kjer je ostal sedem let. Debitiral je kot Lyonel v Marthi ter nastopal kot liri\xc4\x8dni tenor._NEWLINE_Leta 1895 je sprejel stalni anga\xc5\xbema v berlinski Dvorni operi, kjer je ostal tri leta. V tem \xc4\x8dasu je zelo kvalitetno izvajal vloge, kot so Werter, des Grieux, Tamino, Ottavio, Rudolf in podobne._NEWLINE_Vojvoda Kuberg-Gotha mu je podelil naslov sa\xc5\xa1kega komornega pevca, isti naslov je leta 1901 dobil tudi na Dunaju. Leta 1902 se je sprl z Gustavom Mahlerjem, ker je dobil zgolj manj\xc5\xa1o vlogo, in zahteval prekinitev pogodbe. Od ob\xc4\x8dinstva se je poslovil z lastnim koncertom, ki je zanj pomenil pravo zmagoslavje. Zatem je spet veliko gostoval po Evropi. Tako je bilo v kratki novici v Cerkvenem glasbeniku mo\xc4\x8d prebrati:_NEWLINE_Komorni pevec, gospod Naval \xe2\x80\x93 Poga\xc4\x8dnik, na\xc5\xa1 rojak, prej \xc4\x8dlan dvorne opere na Dunaju, nastopi prihodnje leto engagement na veliki operi v Parizu z letno pla\xc4\x8do 90.000 frankov. Pred kratkem je pel na povabilo romunske kraljice Elizabete v Bukare\xc5\xa1ti. Kralj mu je podelil \xc4\x8dastni\xc5\xa1ki kri\xc5\xbeec romunske krone, kraljica pa mu je podarila svojo sliko, na katero je napisala nekoliko vrstic._NEWLINE_Leta 1904 je od\xc5\xa1el v Ameriko in v Bostonu, Chicagu, Filadelfiji, Pittsburghu, Washingtonu ter drugje pel vloge francoskega repertoarja. Po vrnitvi v Evropo ga je nem\xc5\xa1ki cesar Viljem II. spet pridobil za berlinsko Dvorno opero. Po poro\xc4\x8dilu Slovenskega naroda je imela_NEWLINE_tak uspeh, da ga je te\xc5\xbeko opisati, Ob\xc4\x8dinstvo se ni moglo lo\xc4\x8diti iz dvorane. Dame so hitele k njemu in ga objemale. Ni\xc4\x8d ni pomagalo, da je dodal \xc5\xa1tiri pesmi in se opro\xc5\xa1\xc4\x8deval z 'Auf Wiedersehen'; \xc5\xa1ele ko so za\xc4\x8dele lu\xc4\x8di uga\xc5\xa1ati po dvorani, je ob\xc4\x8dinstvo jelo odhajati._NEWLINE_Leta 1913 je prenehal nastopati. \xc5\xbdivel je na Dunaju in kasneje v Nici. Prvo svetovno vojno je pre\xc5\xbeivel v \xc5\xa0vici in po njenem koncu postal profesor na konservatoriju._NEWLINE_Pel je prek 80 vlog v italijan\xc5\xa1\xc4\x8dini, nem\xc5\xa1\xc4\x8dini in franco\xc5\xa1\xc4\x8dini, prve plo\xc5\xa1\xc4\x8de je posnel leta 1901, pozneje pa \xc5\xa1e c\xc3\xa9lo Cavallerio rusticano in Schubertov ciklus Lepa mlinarica."